黃家強

黃家強係香港搖滾樂隊Beyond嘅低音結他手，亦係過咗身嘅樂隊主音歌手同結他手黃家駒嘅細佬。

屋企 
黄家強祖籍廣東台山。1964年喺香港出世，係黃家駒細佬。

作為屋企嘅孻仔，黃家強細過嗰陣都好任性，係屋企嘅霸王仔，但係黃家駒仍然好惜佢。大個咗之後黃家強係個細心嘅人，黃貫中同埋葉世榮都話，佢哋兩個嘅性格都比較粗枝大葉，黃家強令Beyond一齊做歌嗰陣，留意到好多睇漏眼嘅嘢。

黃家強老婆係日本人，佢哋有兩個仔。

事業 
黃家強好多年前同過梁翹柏一齊夾樂隊，1983年尾因為李榮潮離開Beyond而加入。響1988年Beyond《現代舞台》哩隻碟開始有唱歌，佢唱嘅《冷雨夜》係佢響Beyond嗰陣最多人識嘅歌。

1993年6月，Beyond嘅主音歌手黃家駒響日本意外過身，無咗阿哥對黃家強嘅打擊好大。1994年，樂隊出咗《二樓後座》哩隻碟，黃家強亦都響呢個時候開始，同埋主音結他手黃貫中一齊撐起Beyond樂隊主音歌手嘅擔子，發表嘅歌亦都較黃家駒響度嗰陣多。

1999年尾，Beyond宣佈成員分開發展，黃家強開始自己搵食。2002年同埋幾個後生嘅樂手夾左Picasso Horses哩隊樂隊，簽埋香港嘅環球唱片出自己的碟，而且重提拔新樂隊。

黃家強耐唔耐都會寫吓歌畀其他歌手，合作過嘅歌手包括古巨基、陳奕迅、李蕙敏、陳小春、王菲等。

出過嘅碟 
 《Be Right Back》
 《叱咤903組Band時間家強第一GIG》
 《畢家索的馬》
 《她他》
 《弦續—別了家駒十五載》

拍過嘅電視劇 
 《淘氣雙子星》

做過嘅戲 
 《禿鷹特警隊》
 《敵對》
 《陰陽愛》
 《墨斗先生》

做過嘅廣播劇 
 香港商業電台《落入凡間的天使5》

攞過嘅獎 
 國際唱片業協會「IFPI 2002年度香港唱片銷量大獎－最暢銷本地男新人」
 《南方都市報》及中國廣東電台「第五屆華語音樂大獎－最佳搖滾藝人」獎

黃家強官方網站
黃家強環球唱片網站
Beyond Music

香港男歌手
香港唱作人
香港低音結他手
祖籍台山
Beyond